สหพัฒน์รับอุ้มซัมซุงประกันชีวิต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ซื้อหุ้น25%จากแบงก์นครหลวง เจอตอคปภ.ไม่ยอมเกาหลีใต้ถือ
โพสต์ทูเดย์ — คปภ.ไม่อนุมัติกลุ่มซัมซุงถือหุ้นโดยตรงในบริษัทลูก ต้องยืมมือสหพัฒนพิบูลซื้อหุ้นคืนจากธนาคารนครหลวงไทย 25% 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากการที่บริษัท ซัมซุงประกันชีวิต ประเทศเกาหลีใต้ ต้องการที่จะขอซื้อหุ้นในจำนวน 25% ของทุนจดทะเบียน 500 ล้านบาท คืนจากธนาคารนครหลวงไทยหลังจากที่ธนาคารธนชาตเข้าซื้อกิจการ โดยจะขอถือตรงทั้ง 25% แต่ทาง คปภ.ไม่อนุมัติ เนื่องจากกฎหมายใหม่ที่ร่างไว้ว่าจะเพิ่มสัดส่วนให้นักลงทุนต่างชาติถือหุ้นได้ 49% ยังไม่มีการแก้ไข แม้ว่าบางมาตราจะระบุว่าให้สามารถถือหุ้นตรงได้กรณีที่ไม่มีผู้ร่วมทุน หรือหาพันธมิตรในการเพิ่มทุนไม่ได้ แต่กรณีของบริษัท สยามซัมซุงประกันชีวิต ยังมีผู้ถือหุ้นชาวไทยอีกหนึ่งกลุ่ม คือ สหพัฒนพิบูล มีศักยภาพทางการเงินพอที่จะสนับสนุนได้
นายเยิน ฮี คัง กรรมการผู้จัดการ บริษัท ซัมซุงประกันชีวิต กล่าวว่า ธนาคารนครหลวงไทยได้ทำหนังสือแสดงเจตจำนงขายคืนหุ้นที่ถืออยู่ในบริษัททั้งหมด 25% คืนให้กับผู้ถือหุ้นของบริษัท ซึ่งคาดว่าจะดำเนินการซื้อขายกันได้จริงหลังจากที่ธนาคารนครหลวงไทยควบรวมกิจการกับธนาคารธนชาตเสร็จสิ้นลง หรือประมาณปลายปีนี้
นายเยิน ฮี คัง ชี้แจงว่า หุ้นที่จะซื้อคืนมานั้นทางกลุ่มสหพัฒนพิบูลจะเป็นผู้ซื้อไว้ก่อน หากกฎหมายมีการแก้ไขให้นักลงทุนต่างชาติลงทุนได้ไม่เกิน 49% จึงจะดำเนินการซื้อขายกันต่อไปในภายหลัง จากปัจจุบันที่กลุ่มสหพัฒนพิบูลถืออยู่ 25%
สำหรับหุ้นจำนวน 25% ที่ธนาคารนครหลวงไทยจะขายออกไปนั้นมีมูลค่าตอนซื้อมาอยู่ระหว่าง 125 ล้านบาท แต่ปัจจุบันคาดว่าจะสูงกว่านี้มาก
นายเยิน ฮี คัง กล่าวว่า ปี 2553 การดำเนินธุรกิจของบริษัทเติบโตอย่างมาก โดยในรอบ 9 เดือนของปีนี้ บริษัทมีเบี้ยธุรกิจใหม่หรือเบี้ยลูกค้ารายใหม่ 508.8 ล้านบาท เพิ่มขึ้น 52.5% มีเบี้ยรับรวม 853.3 ล้านบาท เพิ่มขึ้น 33.5% มีตัวแทนใหม่เพิ่มขึ้น 1,081 คน เพิ่มขึ้น 85.4% เมื่อเทียบกับช่วงเดียวกันของปีที่ผ่านมา
ขณะที่ไตรมาสสุดท้ายของปีนี้ บริษัทได้เตรียมออกกรมธรรม์ใหม่ 23 แบบ ในแบบสะสมทรัพย์ระยะสั้น เพื่อรองรับตลาดที่ต้องการผลตอบแทนสูงกว่าการออมเงินด้วยการฝากธนาคาร รวมทั้งการเตรียมออกกรมธรรม์ตะกาฟุล สำหรับประชาชนผู้นับถือศาสนาอิสลาม 
นอกจากนี้ ยังได้ปรับช่วงอายุของการรับประกันในกรมธรรม์แบบตลอดชีพที่ขยายถึงกลุ่มเป้าหมายอายุต่ำกว่า 16 ปี เพื่อให้เป็นแบบที่ตอบสนองความต้องการความคุ้มครองของสัญญาเพิ่มเติมสุขภาพในกลุ่มเด็ก ขณะเดียวกันจะเน้นการสร้างแบรนด์หรือชื่อบริษัท ซัมซุงประกันชีวิต ให้เป็นที่รู้จักของประชาชนในกิจกรรมด้านสังคม การอนุรักษ์สิ่งแวดล้อม